Benny Engelbrecht (S), 2014-01-23:
Som det allerede er nævnt, er det overordnede formål med det foreliggende lovforslag at mindske de gener, der er forbundet med affyring af fyrværkeri i forbindelse med nytåret.
Det er kun et års tid siden, at Folketinget sidst debatterede fyrværkerilovgivningen, og dengang indikerede regeringen, at man ville sætte et udvalgsarbejde i gang for at give et grundlag for det lovforslag, som vi nu har til første behandling.
Som man umiddelbart kan se, tager lovforslaget højde for en række af de synspunkter, som Folketingets partier gav udtryk for dengang.
Der er så nogle af de synspunkter, der er anderledes dag, kan vi allerede nu høre.
Skæbnen har villet, at lovforslaget var i offentlig høring i slutningen af sidste år, altså 2013, og det har medført en meget omfattende offentlig debat af forslagets elementer sammenfaldende med tiden op til nytår.
Det kan jo sådan set være meget sundt.
Og sammen med de mange høringssvar, der er afgivet, kan jeg roligt konkludere, at forslaget lægger en meget nøje balance imellem sikkerhed i distributionsleddet på den ene side og på den anden side begrænser de gener, der er ved affyring af fyrværkeri, uden at gå på kompromis med den grundlæggende forudsætning, nemlig at danskerne fortsat gerne vil have mulighed for at fejre nytåret ved at affyre en nytårsraket sammen med naboen.
Lad mig samtidig konstatere, at der også i meget brede dele af befolkningen og fra interesseorganisationer i civilsamfundet er et meget udtalt ønske om at begrænse affyringsperioden.
I dag er det tilladt at sælge fyrværkeri til forbrugerne i perioden den 1. december til den 31. december.
Indtil 2005 var det tilladt at sælge og anvende fyrværkeri hele året, men fyrværkerilovgivningen blev strammet som følge af Seestulykken i 2004.
Der foreslås følgende model for de fremtidige salgs- og anvendelsesperioder: Fyrværkeri må anvendes fra den 27. december til den 1. januar.
Det betyder en indskrænkelse med 30 dage.
Fyrværkeri må sælges fra den 15. til den 31. december.
Det er altså en indskrænkelse med 14 dage.
Leveringsperioden ændres ikke af hensyn til sikkerheden.
Der kan fortsat leveres fyrværkeri til salgsstederne allerede fra den 24. november.
Og der gennemføres en informationskampagne, der skal sikre kendskab til de nye perioder.
Jeg var sådan set
selv skeptisk i starten over for at have en forskel mellem salgs- og affyringsperiode, men efter at have studeret de forskellige argumenter mener jeg, at vi er landet på den mest pragmatiske og balancerede løsning.
Indskrænkes salgsperioden til ganske få dage, får vi en stor sikkerhedsudfordring.
Vælger vi en meget længere affyringsperiode, får vi ikke den begrænsende effekt, som var det oprindelige formål med at sætte gang i det lovforberedende arbejde.
Lovforslaget lægger desuden op til at ændre principperne for de gebyrer, som producenterne og importørerne skal betale ved test af fyrværkeri i forbindelse med Sikkerhedsstyrelsens markedskontrol.
I dag betaler branchen for alle test, men udgangspunktet i lovforslaget er at harmonisere reglerne med andre områder inden for produktsikkerhedsloven, sådan at der kun betales for test, hvor et produkt fejler.
Dermed bliver det dem, der ikke overholder reglerne, der skal betale, og det motiverer til øget regelefterlevelse.
Jeg vil gerne understrege, at vi kan lave al den lovgivning, vi ønsker, men uden en ansvarlig fyrværkeribranche kan vi ikke lykkes med at finde den rette balance mellem morskab og risiko.
Samtidig vil jeg minde om, at Sikkerhedsstyrelsen har mulighed for at hjælpe virksomheder i branchen med at tilbagekalde eventuel fejlbehæftet fyrværkeri. Når det er sagt, vil jeg ikke undlade at referere det høringssvar, som fyrværkeribranchen har sendt om de stramninger, som lovforslaget lægger op til:
Det er stramninger, der selvfølgelig vil få konsekvenser for branchen, som i forvejen er underlagt meget stramme regler for transport, opbevaring og distribution.
Vi vurderer dog, at branchen vil kunne indrette sig på ændringer, som de nævnte, og det vel at mærke uden at det går ud over sikkerheden, som har været en helt afgørende faktor i udarbejdelsen af lovforslaget.
Med andre ord ser det ud til, at vi med udvalgsarbejdet har fundet den rette balance.
Jeg forventer, at det praktiske hensyn vil blive adresseret, når loven skal omsættes til bekendtgørelse.
Der skal ikke herske tvivl om, at fyrværkeri er farligt.
Det kan man se, når man bl.a. studerer det arbejde, som ulykkesanalysegruppen ved ortopædkirurgisk afdeling O på Odense Universitetshospital laver, men der er heldigvis et fald i antallet af ulykker.
Man må dog også konstatere, at hvis de basale råd om fyrværkeri var blevet fulgt, kunne en del af de skader, der registreres, være undgået.
Det er med andre ord et fælles ansvar for branchen og det offentlige at sikre tilstrækkelig oplysning også om de basale, gode råd.
Med disse ord skal jeg meddele, at Socialdemokraterne kan støtte det foreliggende forslag.